Parlo ciæo 02 ottobre 2016
Neuvi dinæ pe-o ligure a-a scheua ma no semmo i primmi da classe
Fabio Canessa
AUDIO
Articoli correlati
Genova - Torna i bandi da Region pe portâ e parlæ ligure inte scheue. 20 mia euro in tutto stançiæ da-a zonta pe permette a-i ‘meistri’ – ciù che atro ançien – de tegnî di corsci pe-i figgeu feua da-e oe previste pe lezze. Unna somma picciña ch’a vëgne da l’assessoou a-e politiche soçiale, destinâ sorviatutto à avvexinâ e generaçioin pe mezo da lengua stòrica. In sciâ fin, un passo o l’é megio che stâ fermi. Ma feua da-a Liguria gh’é chi l’é za anæto ben ben distante.
L’exempio ciù ciæo o l’é quello de Monego. Into Prinçipato o monegasco – dialetto ligure con pöche influense proensæ e franseixi – o se mostra a-a scheua tra-e matëie obrigatöie. Sciben che a consituçion a minsoña solo o franseise comme lengua offiçiâ do Stato, o monegasco o se studia da-i 7 a-i 11 anni. Dapeu, ognidun o peu deçidde se anâ avanti ò ciantâ lì. In ciù, o se peu çerne comme examme do baccalaureato in franseise. Di anni ’70 tutti ô davan pe mòrto. Oua gh’é arrestou ciù pöchi à parlâlo, ma pâ che coscì s’agge stabilizzou a scituaçion. Pe trovâ un atro caxo ligou a-a Liguria beseugna traversâ o mâ. À Carlofòrte e Cädesedda o tabarchin o se peu deuviâ in Commun, inte sescioin do Conseggio, fiña inti maiezzi çivili.
Meito do statuto, ma sorviatutto da lezze regionale 26 do 1997 ch’a l’estende a mæxima proteçion pe-o sardo a-e atre parlæ despæge da l’italian, tra-e quæ o catalan de l’Arghê, o sassareise, o gallureise. A Region a finançia di progetti in sce propòsta di meistri e a lengua locale a vëgne parte de l’oräio. Inte sto momento no gh’é di progetti attivi, ma gh’é di libbri pe-i figgeu traduti in tabarchin, comme “U Principe Picin”. «Un travaggio diffiçile, semmo ancon in rodaggio», ne dixe a Margherita Crasto, oua in penscion. Doî caxi che mostran comme sensa lezze e sensa dinæ segge diffiçile fâ di progetti de largo respio, che pòssan davei mesciâ o destin da lengua. L’anno passou, co-e mæxime risòrse, o ligure o l’é introu inte 45 scheue, con 161 classe e 111 meistri. A-o bando ghe peu parteçipâ tutte e assoçiaçioin inscrite a-o registro do terso settô, anche instituie à taggio.
Lescico
à taggio – allo scopo
çerne – scegliere
ciantâ lì – smettere
despægi – diversi
L’Arghê – Alghero
maiezzi – matrimoni
mesciâ – muovere
minsoña – menzionare
proensæ – provenzali
© Riproduzione riservata
lij_Latn lij_Latn bug_Latn grn_Latn ita_Latn lij_Latn lij_Latn lij_Latn lij_Latn lij_Latn ita_Latn lij_Latn lij_Latn fur_Latn cat_Latn ita_Latn fur_Latn lmo_Latn ita_Latn